**Ministru kabineta rīkojuma projekta “Par Latvijas Universitātes rektoru” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis – 2019. gada 24. maijā un 6. jūnijā notikušo Latvijas Universitātes rektora vēlēšanu rezultātā Latvijas Universitātes Satversmes sapulces ievēlētā rektora Indriķa Muižnieka neapstiprināšana, jo ir pārkāpta Augstskolu likumā un likumā “Par Latvijas Universitātes Satversme” (turpmāk – LU Satversme) noteiktā Latvijas Universitātes (turpmāk – LU) rektora ievēlēšanas kārtība un noteikumi. Tā kā līdzšinējā LU rektora Indriķa Muižnieka pilnvaru termiņš ir beidzies, pamatojoties uz Augstskolu likuma 17. panta piekto daļu, līdz jauna LU rektora ievēlēšanai atkārtotajās vēlēšanās normatīvajos aktos noteiktajā kārtībā un apstiprināšanai Ministru kabinetā Ministru kabinetam ir jāieceļ augstskolas dibinātāja izvirzīts LU rektora vietas izpildītājs, kurš nodrošinātu augstskolas kontinuitāti, tai skaitā parakstītu augstāko izglītību apliecinošos augstākās izglītības dokumentus. Ievērojot minēto, iecelšanai LU rektora pienākumu izpildītāja amatā virzīt vēstures doktoru profesoru Gvido Straubi.Paredzēts, ka Ministru kabineta rīkojuma projekts stāsies spēkā oficiālo publikāciju un tiesiskās informācijas likumā noteiktajā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Izglītības un zinātnes ministrija (turpmāk - Ministrija) ir sagatavojusi Ministru kabineta rīkojuma projektu “**Par Latvijas Universitātes rektoru**” (turpmāk – projekts). Projekts izstrādāts, pamatojoties uz Augstskolu likuma 17.panta piektajā daļā noteikto: *Augstskolas ievēlēto rektoru apstiprina Ministru kabinets pēc augstskolas dibinātāja ierosinājuma. Rektors amata pienākumus sāk pildīt pēc apstiprināšanas Ministru kabinetā. Ministru kabinets var neapstiprināt rektoru amatā, ja viņš ievēlēts,* *pārkāpjot šā likuma un augstskolas satversmes noteikumus. Ja rektors netiek apstiprināts, augstskola divu mēnešu laikā atkārtoti organizē rektora vēlēšanas. Līdz atkārtotajās vēlēšanās ievēlēta rektora apstiprināšanai Ministru kabinets ieceļ augstskolas dibinātāja izvirzītu rektora vietas izpildītāju. Ministru kabinetā neapstiprinātais rektora amata kandidāts atkārtotajās rektora vēlēšanās nepiedalās.* |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019.gada 24.maijā un 6.jūnijā notikušo LU Satversmes sapulču sēžu laikā notika jaunā LU rektora vēlēšanas, kurās atkārtoti LU rektora amatā tika ievēlēts profesors Indriķis Muižnieks. Tā kā no Augstskolu likuma 17.panta piektajā daļā un LU Satversmes 5.10.punktā noteiktā izriet, ka LU Satversmes sapulces ievēlēto rektoru pēc izglītības un zinātnes ministra ieteikuma ir jāapstiprina Ministru kabinetam, Ministru kabinetam pēc izglītības un zinātnes ministra ieteikuma ir jālemj par to, vai apstiprināt atkārtoti ievēlēto rektoru Indriķi Muižnieku LU rektora amatā uz otro pilnvaru termiņu. Saskaņā ar Augstskolu likuma 2.panta trešajā daļā noteikto Izglītības un zinātnes ministrija pārrauga Augstskolu likuma izpildi augstskolās un koledžās, kā arī atbild par valsts politiku augstākās izglītības jomā. Augstskolu un koledžu intereses Saeimā un Ministru kabinetā pārstāv izglītības un zinātnes ministrs. Līdz ar to pirms virzīšanas apstiprināšanai Ministru kabineta sēdē ievēlēto LU rektoru izglītības un zinātnes ministram ir jāpārbauda rektora vēlēšanu atbilstība normatīvo aktu prasībām, tostarp Augstskolu likumam un LU Satversmei. Ievērojot minēto, Izglītības un zinātnes ministrija (turpmāk – Ministrija), izvērtējot un pārbaudot tai pieejamo informāciju par LU rektora vēlēšanām 2019. gada 24. maijā un 6. jūnijā notikušajās LU Satversmes sapulces sēdēs, konstatēja virkni būtiskus tādus Augstskolu likuma un LU Satversmes pārkāpumus, kuru rezultātā ir apšaubāma profesora I.Muižnieka atkārtotas ievēlēšanas LU rektora amatā tiesiskums.Līdz ar to, pamatojoties uz Augstskolu likuma 17. panta piektajā daļā noteikto, ir sagatavots Ministru kabineta rīkojuma projekts par profesora Indriķa Muižnieka neapstiprināšanu LU rektora amatā. Projekta mērķis ir novērst situāciju, ka LU rektora amatā tiktu apstiprināts rektors, kurš ievēlēts amatā, neievērojot Augstskolu likumā, LU Satversmē un uz tās pamata izdotajos tiesību aktos noteikto kārtību un nosacījumus Projekts ir sagatavots, pamatojoties uz LU iesniegtajiem dokumentiem, kas norādīti turpmāk. 2019. gada 3. jūnijā Ministrija saņēma LU 2019. gada 31. maija vēstuli Nr. LU-7-41/995 “Par rektora vēlēšanām” (datne: IZManotp1\_060819\_\_LU-7-41/995) (turpmāk - 1.pielikums) par 2019. gada 24. maijā notikušajām rektora vēlēšanām, kurās par kandidātu I. Muižnieku ir nodota 141 balss, par kandidātu G. Bērziņu - 128 balsis. LU savā vēstulē norāda: „Saistībā ar to 2019. gada 6. jūnijā sasaukta Satversmes sapulces ārkārtas sēde”.Ministrija 2019. gada 13. jūnijā saņēma LU 2019. gada 12. jūnija vēstuli Nr. LU-7-41/1058 ”Par I. Muižnieka apstiprināšanu LU rektora amatā” ar pielikumā pievienoto LU 2019. gada 6. jūnija Satversmes sapulces lēmuma Nr. 3 kopiju (datne: IZManotp2\_060819\_\_ LU-7-41/1058.) (turpmāk – 2.pielikums), informējot, ka par LU rektoru ievēlēts I. Muižnieks un vienlaikus lūdzot virzīt viņu apstiprināšanai Ministru kabinetā.Ministrija lūdza LU iesniegt tās rīcībā esošo ar rektora vēlēšanām saistīto dokumentāciju. Ministrija 2019. gada 28. jūnijā saņēma LU 2019. gada 28. jūnija vēstuli Nr. LU-7-41/1189 ”Par dokumentu nosūtīšanu” (datne: IZManotp3\_060819\_LU-7-41/1189.) (turpmāk- 3.pielikums), ar kuru ir nosūtīti LU Satversmes sapulces dokumenti attiecībā uz LU rektora ievēlēšanu.Ministrija 2019. gada 2. jūlijā nosūtīja Izglītības kvalitātes valsts dienestam (turpmāk - Dienests) vēstuli Nr. 4-29e/19/1905 „Par pārbaudes veikšanu” (datne: IZManotp4\_060819\_1-18.2/675) (turpmāk – 4.pielikums), (4.pielikuma 2.-3. lpp.), uzdodot veikt pārbaudi LU, izvērtējot notikušo rektora vēlēšanu atbilstību Augstskolu likumam un LU Satversmei atbilstoši Augstskolu likuma 17.panta piektajai daļai (turpmāk – pārbaude). Ministrija savu vēstuli pamatoja ar sākotnējā dokumentu pārbaudē konstatētajiem pārkāpumiem, no kuriem būtiskākie norādīti turpmāk. Saskaņā ar LU Satversmes sapulces 2019. gada 24. maija lēmumu Nr. 4 ir apstiprināta profesora Indriķa Muižnieka ievēlēšana LU rektora amatā. Taču tas neatbilst patiesai situācijai sapulces norises gaitā, kas ir redzams arī no sapulces protokola. 2019. gada 24. maija LU Satversmes sapulces Balsu skaitīšanas komisijas protokolā Nr.2/2019 ir fiksēta šāda balsošanas rezultāta paziņošana: profesors Gundars Bērziņš - par 128, pret 156; profesors Indriķis Muižnieks - par 141, pret 143. Minētā Balsošanas skaitīšanas komisijas protokola secinājumu daļa tika pamatota ar LU iekšējo normatīvo regulējumu, protokola nolēmuma daļā norādot: *Balsu skaitīšanas komisija paziņo, ka par Latvijas Universitātes rektoru nav ievēlēts neviens no pretendentiem. Tiek noteikta vēlēšanu II kārta.* Sapulces vadītājs, neņemot vērā LU Satversmes sapulces Balsu skaitīšanas komisijas ziņojumu un neaicinot LU Satversmes sapulcei balsot par tās ierosinājumu, vienpersoniski paziņoja, ka par profesora Indriķa Muižnieka ievēlēšanu LU rektora amatā.Saskaņā ar LU Satversmes sapulces 2019. gada 6. jūnija lēmumu Nr. 3 tika nolemts apstiprināt profesora Indriķa Muižnieka ievēlēšanu LU rektora amatā. Minētais lēmums tika paziņots pēc 2019. gada 6. jūnija LU Satversmes sapulces Balsu skaitīšanas komisijas protokolā Nr.7 fiksēto sekojošo balsošanas rezultātu paziņošanas: profesors Indriķis Muižnieks – ievēlēt 132, neievēlēt 112. Balsu skaitīšanas protokola nolēmuma daļā ir uzskaitīti LU iekšējie normatīvie akti, taču ievēlēšanas pamatojums atšķiras no pirmā balsu skaitīšanas protokola.Ministrija 2019. gada 16. jūlijā saņēma Dienesta 2019. gada 15. jūlija vēstuli Nr. 1-18.2/664 „Par Latvijas Universitātes rektora vēlēšanu norisi” (4.pielikuma 245-247. lpp.) un 2019. gada 18. jūlijā Dienesta 2019. gada 17. jūlija vēstuli Nr. 1-18.2/669 „Par papildu informācijas sniegšanu” ( 4.pielikuma 248. lpp.).Ministrija 2019. gada 19. jūlijā nosūtīja LU vēstuli Nr. 4-6e/19/2190 „Par viedokļa sniegšanu” (datne: IZManotp5\_060819\_4-6e/19/2190) (turpmāk – 5.pielikums) un vienlaikus saskaņā ar Administratīvā procesa likuma 62. panta pirmo daļu lūdza LU sniegt rakstveida viedokli un argumentus par to. Ministrija 2019. gada 19. jūlijā saņēma LU 2019. gada 19. jūlija vēstuli Nr. LU-7-41/1350 ”Par Izglītības un zinātnes ministrijas faktisko rīcību”. Kā vienu no lūgumiem LU savā vēstulē izteica lūgumu izsniegt Dienesta dokumentus saistībā ar LU rektora vēlēšanu norises pārbaudi. Ministrija 2019. gada 22. jūlijā nosūtīja LU un informācijai Ministru prezidentam Krišjānim Kariņam vēstuli Nr.  4-6e/19/2245 „Par dokumentu nosūtīšanu”, kuras pielikumā pievienoja Dienesta 2019. gada 15. jūlija Nr. 1-18.2/664 un 2019. gada 17. jūlija Nr. 1-18.2/669 vēstules.Ministrija 2019. gada 26. jūlijā saņēma LU 2019. gada 25. jūlija vēstuli Nr. LU-41/1390 „Latvijas Universitātes viedoklis par 2019. gada 19. jūlija dokumentu Nr. 4-6e.19/2190” (datne:IZManotp6\_060819\_LU-7-41/1390) (turpmāk – 6. pielikums), kuras pielikumā pievienota LU Studentu padomes 2019.gada 24.jūlija vēstule Nr.1.9/IK-41 “Par viedokļa sniegšanu”. Savā atbildes vēstulē LU noraidīja visus Ministrijas 2019. gada 19. jūlija vēstulē Nr. 4-6e/19/2190 minētos konstatējumus.Vērtējot LU iepriekš minēto atbildi, Ministrija secināja, ka LU nepareizi piemēro ārējos normatīvos aktos pēc to juridiskā spēkā hierarhijas, neizprotot, kā pareizi piemērojamas vienāda juridiskā spēka vispārējās un speciālās tiesību normas. LU rektora vēlēšanu procesu nosaka Augstskolu likums, LU Satversme un trīs iekšējie normatīvie akti – „LU Satversmes sapulces nolikums” (turpmāk – Satversmes sapulces nolikums)[[1]](#footnote-1), „Latvijas Universitātes rektora vēlēšanu nolikums”[[2]](#footnote-2) un „Balsošanas procedūra vēlēšanām LU rektora amatā” (turpmāk – balsošanas procedūra)[[3]](#footnote-3)  (4.pielikuma 24. - 25. lpp., 93., 94. - 95.lpp).Izvērtējot LU iesniegto dokumentāciju par LU rektora vēlēšanu norisi kopsakarā ar Augstskolu likuma 17. panta piektajā daļā noteikto prasību nodrošināt rektora vēlēšanu norises atbilstību Augstskolu likumam un LU Satversmei, ir konstatējami vairāki dažāda veida un nozīmīguma pārkāpumi. Vērtējot pieļauto pārkāpumu saturu un nozīmīgumu, būtiskākie no tiem, kas ietekmēja LU rektora vēlēšanu rezultātus, ir iekļauti projektā.Projekta 1. punktā ir uzskaitīta ar LU rektora vēlēšanu norisi saistītā dokumentācija, ieskaitot iekšējo un ārējo saraksti, normatīvos aktus, Satversmes sapulces protokolus un lēmumus, citu LU institūciju protokolus, lēmumus, pielikumus, fizisko personu iesniegumus u.c., uz kuru pamata projekts ir ticis izstrādāts. Papildus dokumentācijas uzskaitījumam projekta 1. punktā ir uzskaitīti ārējie un iekšējie normatīvie akti, kas nosaka rektora ievēlēšanas pamatotību un kārtību (procedūru), LU Satversmes sapulces dalībnieku pārstāvību LU Satversmes sapulcē, LU Satversmes dalībnieku mandātu iegūšanas un zaudēšanas iemeslus, pamatojumu un procedūru. Tāpat projekta 1. punktā ir ietverta cita saturiskā ziņā attiecināmā informācija.Projekta 1. punktā ir vērtēts arī Augstskolu likuma 50. panta pirmās daļas 7. punktā un LU Satversmes 4.1. pantā noteiktais studējošo tiesību pārkāpums – LU Satversmes sapulces 75 studējošo pārstāvju vidū nav pārstāvēti studējošo pārstāvji no LU aģentūrām – „Latvijas Universitātes Rīgas Medicīnas koledža” un „Latvijas Universitātes P. Stradiņa medicīnas koledža”, un tādējādi pārkāptas viņu Augstskolu likuma 13. panta pirmās daļas 2. punktā, 26. panta pirmās daļas 3. punktā un LU Satversmes 4.1. punktā noteiktās studējošo pārstāvības tiesības.Projekta 1. punktā ir vērtēti arī pārkāpumi saistībā ar studentu pārstāvju delegātu aizvietojamību ar rezervistiem dalībai Satversmes sapulcē, kā arī fakultāšu studentu savstarpējās aizvietojamības tiesiskums un pamatotība.Projekta 1. punktā ir atspoguļota rektora vēlēšanu norise 2019. gada 24.  maijā un 6. jūnijā, izvērtējot abos datumos notikušo rektora vēlēšanu tiesiskumu un pamatotību.  Projekta 1. punktā ir izvērtēta LU rektora 2019. gada 29. maijā izdotā rīkojuma Nr. 1/212 „Par Satversmes sapulces ārkārtas sēdes sasaukšanu”, ar kuru tika sasaukta 2019. gada 6. jūnija LU Satversmes sapulces ārkārtas sēde, pamatotība un tiesiskums, it īpaši atbilstība LU Satversmei un LU Satversmes sapulces nolikumam.Papildus rīkojuma projektā atspoguļotajiem un izvērtētajiem faktiem ir fiksēti vēl šādi papildus fakti:LU Satversmes Sapulces Mandātu komisijas ziņojums ir datēts ar 2019. gada 24. aprīli, nevis 24. maiju, kad notikusi sapulces sēde. Turklāt nedz minētajā, nedz sapulces 2019. gada 6. jūnija LU sēdes Mandātu komisijas ziņojumā nav veikta atzīme par sapulces dalībnieku ierašanos *„vairāk/mazāk”* nekā pusei no kopējā dalībnieku skaita un par sapulces *„ir/nav”* lemttiesību.LU Satversmes Sapulces 2019. gada 6. jūnija sēdē ir bijis mainīgs klātesošo sapulces dalībnieku skaits, jo atbilstoši sapulces 2019. gada 6. jūnija Mandātu komisijas ziņojumā norādītajam ir reģistrējies 221 sapulces dalībnieks (atbilstoši protokolā Nr. 7 norādītajam – 248 sapulces dalībnieki, savukārt dalību ar parakstu apliecinājuši – 244). Tomēr, balsojot, piemēram, par sapulces dalībnieka S. Lāča priekšlikumu, fiksētas 236 balsis, savukārt par sapulces reglamenta apstiprināšanu – 232 balsis. Turklāt nav īstenota vienota pieeja sapulces 2019. gada 6. jūnija sēdes dalībnieku paustās gribas fiksēšanā, norādot precīzu “par” un “pret” balsu skaitu, proti, atkarībā no sapulcē pieņemamā lēmuma sapulces dalībnieku balsis tiek gan skaitītas, gan norādīts, ka *„LU SS atbalsta ar pārliecinošu vairākumu”*, *„Lēmums pieņemts ar LU SS vairākuma atbalstu”* u.tml. Nav iespējams pārliecināties par sapulces 2019. gada 24. maija sēdes Mandātu komisijas ziņojumā norādīto reģistrējušos 283 sapulces dalībnieku klātesamību un piedalīšanos balsošanā, jo protokolā Nr. 2-1 pie pieņemtajiem sapulces dalībnieku lēmumiem norādīts, ka *„Lēmums pieņemts 3 dalībniekiem balsojot „pret” un pārējiem balsojot „par”*, *„Lēmums pieņemts vienbalsīgi”*, *„LU SS vienbalsīgi atbalsta”* u.tml.LU Satversmes Sapulces nolikuma 11. punktā vārdi “*lēmumus parasti pieņem”* attiecas uz tiem gadījumiem, kad lēmuma pieņemšanai nav vajadzīgs kvalificēts balsu vairākums, piemēram, LU Satversmes 5.5. punkta sestajā daļa norādītajā gadījumā. Noteikums par divu trešdaļu klātesošo sēdes dalībnieku balsu nepieciešamību noteiktu lēmumu pieņemšanai, tostarp LU rektora atcelšanai, bet ne ievēlēšanai, ir aktualizējams, jo rektors atbilstoši Augstskolu likuma 17. panta pirmajā daļā un universitātes Satversmes 5.10. punktā noteiktajam ir universitātes augstākā amatpersona.Projekta 2. punktā ir vērtēta judikatūra, projekta atbilstība Administratīvā procesa likuma 67. panta otrās daļas 6. punktā noteiktajām prasībām, īpaši vērtējot administratīvā akta izdošanas lietderības apsvērumus.Projekta 3. punktā ir norādīts, kādā gadījumā Ministru kabinets var neapstiprināt augstskolas rektoru amatā.Projekta 4.punktā, pamatojoties uz Administratīvā procesa likuma 67. panta otrās daļas 6. punktu, norādīts piemēroto tiesību normu uzskaitījums, uz kuru pamata Ministru kabinetam ir paredzēts izdot administratīvo aktu (rīkojumu) „Par Latvijas Universitātes rektoru”. Tāpat projekta minētais punkts paredz neapstiprināt Latvijas Universitātes rektora amatā profesoru Indriķi Muižnieku. Projekta 5. punktā ir noteikta kārtība un uzskaitītas Administratīvā procesa normas, kādā Ministru kabineta rīkojumu var pārsūdzēt.Projekta 6. punkts noteic, ka par LU rektora vietas izpildītāju ieceļ vēstures doktoru profesoru Gvido Straubi.Rektora ievēlēšanas gaitā Augstskolu likums paredz šādus tiesiskus risinājumus:Saskaņā ar Augstskolu likuma 17. panta ceturto daļā noteikto kārtējās rektora vēlēšanas augstskola rīko vismaz vienu mēnesi pirms rektora pilnvaru izbeigšanās. Līdz jaunievēlētā rektora apstiprināšanai Ministru kabinetā rektora pienākumus pilda iepriekšējais rektors.Ņemot vērā minēto, ja Ministru kabinets nolemj apstiprināt augstskolas rektora vēlēšanu rezultātus, tad ar apstiprināšanas brīdi rektora amata pienākumus pilda jaunais rektors. Ja Ministru kabinets nolemj neapstiprināt LU rektora amatā Indriķi Muižnieku, saskaņā ar Augstskolu likuma 17. panta piektajā daļā noteikto LU divu mēnešu laikā atkārtoti ir jāorganizē rektora vēlēšanas. Savukārt līdz atkārtotajās vēlēšanās ievēlēta rektora apstiprināšanai Ministru kabinetam ir jāieceļ augstskolas dibinātāja izvirzīts rektora vietas izpildītājs..Vērtējot LU rektora vēlēšanu atbilstību [Augstskolu likuma](https://likumi.lv/ta/id/37967-augstskolu-likums)  [17. panta](https://likumi.lv/ta/id/37967-augstskolu-likums#p55.2) piektajai daļai, kas noteic, ka rektoru vēlēšanām jāatbilst Augstskolu likuma un augstskolas satversmes noteikumiem, ir konstatēti šādu normatīvo aktu pārkāpumi: ir pārkāpts Augstskolu likuma 13. panta pirmās daļas 2. punkts, 14. panta otrā daļa, 15. panta sestā daļa, un 50. panta pirmās daļas 7.punkts, kā arī Latvijas Universitātes Satversmes 4.1, 5.3., 5.4. un 5.5.punkts.Ņemot vērā iepriekš minēto kopsakarā ar Ministrijas konstatētajiem pārkāpumiem, Ministru kabinetam ir ierosināms profesoru Indriķi Muižnieku neapstiprināt Latvijas Universitātes rektora amatā.Profesoram Indriķa Muižnieka rektora amata pirmais pilnvaru termiņš beidzās 2019.gada 3. augustā.[[4]](#footnote-4)Ņemot vērā to, ka LU ir nepieciešams rektora vietas izpildītājs, kurš uz laiku pildītu rektora pienākumus, nodrošinātu augstskolas kontinuitāti, tai skaitā parakstītu augstāko izglītību apliecinošos augstākās izglītības dokumentus, līdz jauna rektora ievēlēšanai, pamatojoties uz Augstskolu likuma 17. panta piekto daļu vēstures doktors, profesors Gvido Straube virzāms iecelšanai Latvijas Universitātes rektora vietas izpildītāja amatā.  |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
|  **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Universitāte. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

Akmentiņa, 67047 816

inga.akmentina@izm.gov.lv

Depkovska, 67047772

anita.depkovska@izm.gov.lv

Platonovs 67507837

maksims.platonovs@ikvd.gov.lv

1. Apstiprināts ar universitātes Satversmes sapulces 2001.gada 10.maija lēmumu Nr.10. [↑](#footnote-ref-1)
2. Apstiprināts universitātes Senāta 2007.gada 26.februāra sēdē, lēmums Nr.289. [↑](#footnote-ref-2)
3. Apstiprināts ar 2000.gada 27.marta universitātes Senāta lēmumu Nr.187. [↑](#footnote-ref-3)
4. Ministru kabineta 2015.gada 28. jūlija rīkojumu Nr. 414 “Par Indriķi Muižnieku” [↑](#footnote-ref-4)